Groen, geel, oranje en natuurlik bloedrooi tamaties is heeljaar in die winkels en daar is net 'n paar eenvoudige riglyne om met tamaties te kook.
Begin deur die regte tamatie te kies. Bloedrooi tamaties is altyd die soetste. Wanneer jy nie mooi rooi tamaties kan opspoor nie, moenie skaam wees om 'n blikkie tamaties te gebruik nie – jy is nie goedkoop nie maar slim! Wanneer jy tamaties wil rooster, is babatamaties of ranktamaties die beste. Vir 'n eksotiese verskeidenheid van kleur en vorm kan jy by Woolworths se kosafdeling inloer.Pasmaats
Geurmiddels: knoffel, rooi-uie, rissie en soetrissie
Wenk: My ma het my geleer dat 'n paar druppels Worcestersous altyd nodig is by jou tamatiegereg!
Voeg altyd tamatiepuree by net nadat jy die uie gesweet het (voordat jy ander vloeistof byvoeg) en kook dit 1 – 2 minute. Die proses pincage, soos die Franse dit noem, karamelliseer die suikers in die tamatie en verminder die suurheid.